**ΠΑΡΑΤΑΚΤΙΚΗ-ΥΠΟΤΑΚΤΙΚΗ ΣΥΝΔΕΣΗ**

**1. Παρατακτική σύνδεση**

α. Ασύνδετη παράταξη ή ασύνδετο σχήμα:

Είναι ο απλοϊκός τρόπος σύνδεσης όμοιων προτάσεων ή όρων. Κατ’ αυτόν τα συνδεόμενα μέρη διαδέχονται, χωρίς κανένα μεταξύ τους σύνδεσμο, το ένα το άλλο και χωρίζονται με κόμμα.

Π.χ. Καὶ συμβαλόντες τὰς ἀσπίδας ἐωθοῦντο, ἐμάχοντο, ἀπέκτεινον, ἀπέθνησκον.

(Και συμπλέκοντας τις ασπίδες χτυπιούνταν, πολεμούσαν, σκότωναν, πέθαιναν)

β. Παρατακτική σύνδεση ή παράταξη

Είναι η σύνδεση κατά την οποία παρατάσσουμε ισοδύναμες προτάσεις ή όρους.

Π.χ. Ἐν Ἀθήναις διδάσκουσι καὶ νουθετοῦσι τοὺς παῖδας.

Ἐγώ ἀναιδὴς οὐτ’ εἰμὶ οὐτ’ ἄν γενοίμην.

Η σύνδεση αυτή διακρίνεται σε συμπλεκτική, διαζευκτική, αντιθετική, συμπερασματική και αιτιολογική με τους αντίστοιχους η καθεμιά συνδέσμους.

Σύνδεσμοι παρατακτικοί:

1. Συμπλεκτικοί: τέ, καί, οὔτε, μήτε, οὐδέ, μηδέ.

2. Αντιθετικοί: μέν, δέ, ἀλλά, ὅμως, καίτοι, μήν (=όμως), καὶ μὴν, ἀλλά μήν

3. Διαχωριστικοί ή διαζευκτικοί: ἤ, ἤτοι, εἴτε, ἐάντε, ἄντε, ἤντε

4. Συμπερασματικοί: οὖν, ἄρα, δή, γοῦν, τοίνυν, οὔκουν, οὐκοῦν, τοιγάρτοι (λοιπόν)

5. Αιτιολογικοί: γάρ.

**2. Υποτακτική σύνδεση ή υπόταξη**

Είναι η εσωτερική – λογική μορφή σύνδεσης ανόμοιων προτάσεων, κατά την οποία μια δευτερεύουσα πρόταση υποτάσσεται σε μια άλλη, κύρια ή δευτερεύουσα, για να τη συμπληρώσει ή να την προσδιορίσει ονοματικά ή επιρρηματικά.

Π.χ. ἀπαγγέλλετε Ἀριαίῳ, ὅτι ἡμεῖς νικῶμέν.

Σύνδεσμοι υποτακτικοί:

1. Ειδικοί: ὅτι, ὡς.

2. Ενδοιαστικοί: μἠ, μἠ οὐ

3. Αιτιολογικοί: ὡς, ὅτι, διότι, ἐπεί, ἐπειδή

4. Τελικοί: ἵνα, ὅπως, ὡς

5. Παραχωρητικοί: εἰ καί, ἂν καί, καί εἰ, καὶ ἄν, οὐδ΄ ἐάν, μηδ΄ ἐάν.

6. Υποθετικοί: εἰ, ἐάν, ἄν, ἤν

7. Χρονικοί: ὡς, ὅτε, ὁπότε, ἐπεί, ἐπειδή, ἄχρι, μέχρι, ἕως, ἔστε, ἠνίκα (οποτεδήποτε) πρίν

**Σχηματική αναπαράσταση των τρόπων σύνδεσης**

ΣΥΝΔΕΣΗ ΚΑΤΑ ΠΑΡΑΤΑΞΗ

α) κύρια πρόταση + κύρια πρόταση

β) α’ δευτερεύουσα χ είδους + β’ δευτερεύουσα ίδιου είδους.

ΣΥΝΔΕΣΗ ΚΑΘ’ ΥΠΟΤΑΞΗ

α) κύρια πρόταση + δευτερεύουσα πρόταση

β) δευτερεύουσα πρόταση ψ είδους + δευτερεύουσα πρόταση άλλου είδους